**HEDLER**

Høgdemeter over havet: 620 m

Lengde: 2 km

Tid: 2,5 time i moderat tempo

Gradering: tung tur

Vegskildring: Køyr Fylkesveg 7 frå Granvin (retning Kvanndal), 5 km til Haukanes. Parker ved ny tilkomstveg. Gå om lag 100 m mot løa og gardstun, sving rundt løa (under låvebrua) og kom på oppsida. Gå oppover, innover (retning Granvin) til grind. Følg raud merking og våre raude og kvite merkeband. Stien går gjennom utmark, over skredløype. Brattaste parti er Nodlabrekko. Lenger oppe passerar du Furustibekken og Kvednabekken, som har stor vassføring under snøsmelting Du passerer ei grind ved Svedna. Her kjem stølsvegen frå Stavanes opp. Ved nokre store steinar lenger oppe er Halvvegs som er halvvegs til nedste stølen Bakkane. Stien går oppover og innover før han svingar utover (retning ut fjorden).Du går gjennom granskog og kjem til skilt der stien deler seg, vegskilje til Skår. Du held fram same retning, meir granskog, heilt til du har kraftlinene over deg. Då er det berre siste motebakken att før du er på Bakkane. Her er berre murane att. Fin utsikt mot Vassfjøra i aust. Gå vidare etter merka sti oppover, utover gjennom granskog. Du startar på Hedlershaugane, med hellerar på høgre sida. Om ein halvtime er du oppe på Hedler. Pust ut og nyt utsikta!

Turalternativ 1. Gå frå Stavanes til Skår (Eideskår),vidare på merka sti til Hedler.

Turalternativ 2. Bil til Høgda over Havås. Gå over Steinsetehorga, til Steinsete og vidare ned til Hedler

GOD TUR!